bluuebunny/crossref_metadata_2025 huggingface dataset:
Το πνεύμα των Αγίων Πατέρων στις φυλακές της Ρουμανίας 1941-1989
Authors: Βενέα Βλαντ
Published: September 2021

Η διατριβή προσπαθεί να παρουσιάζει την πνευματική ζωή στις πολιτικές φυλακές της Ρουμανίας την περίοδο 1941-1989, και ιδιαιτέρως τη σχέση μεταξύ τη διδασκαλία των Αγίων Πατέρων και την εμπειρία των φυλακισμένων. Το πρώτο κεφάλαιο εξετάζει το ιστορικό-ιδεολογικό πλαίσιο της πολιτικής κράτησης της Ρουμανίας, και συγκεκριμένα τον κομμουνισμό, τον οποίο βλέπει υπό την αρνητική πνευματική του διάσταση, ως συνέχεια και αποκορύφωμα του μηδενιστικού ρεύματος στην ιστορία. Παρουσιάζεται πρώτα η εξέλιξη του κομμουνισμού στη Ρωσία και μετέπειτα στη Ρουμανία, καθώς και το ρουμανικό συγκεντρωτικό σύστημα. Στη συνέχεια, αναλύσαμε τις διάφορες πηγές πατερικής γνώσης στις φυλακές, καθώς και τον τρόπο διάδοσης και τον ρόλο που αυτή έπαιξε στην πνευματική ζωή των κρατουμένων. Το υπόλοιπο μέρος της εργασίας μας ανέπτυξε δυο βασικά θέματα της ζωής στις φυλακές, τα οποία προσπάθησε να τα παρουσιάζει υπό το φως της διδασκαλίας των Αγίων Πατέρων. Το πρώτο ήταν η χριστιανική αντιμετώπιση του πόνου, η αποδοχή και η μετατροπή του σε δύναμη εξαγιασμού και προσέγγισης του Θεού. Εδώ κάναμε και μια εκτενής αναφορά στις διάφορες μορφές βασανισμού στις φυλακές. Το δεύτερο βασικό θέμα ήταν η αγάπη και ο ρόλος που αυτή έπαιζε στην πνευματική αντοχή στις φυλακές, είτε εκφραζόταν ως αλληλεγγύη, είτε ως ελεημοσύνη ή αυτοθυσία, είτε ως συγχώρεση των εχθρών. Όλα τα στοιχεία μας επέτρεψαν όντως να μιλάμε για την παρουσία και το πνεύμα των Αγίων Πατέρων στις πολιτικές φυλακές της Ρουμανίας.
Διαφορές στη ψυχική υγεία και τη συναισθηματική νοημοσύνη νέων και ηλικιωμένων, που συμμετέχουν σε χορό και άλλα είδη άσκησης
Authors: Μπουγιέση Μαρία
Published: September 2021

Σκοπός της παρούσας εργασίας ήταν να διαπιστωθεί αν η συμμετοχή σε ελληνικό παραδοσιακό χορό συμβάλλει στη διαφοροποίηση παραγόντων της Συναισθηματικής Νοημοσύνης (ΣΝ), της ποιότητας ζωής, της αυτοεκτίμησης, του άγχους και της γνωστικής λειτουργίας, συγκριτικά με άλλες μορφές άσκησης και χορού. Στην έρευνα συμμετείχαν 350 άτομα χωρισμένα σε 2 ηλικιακές κατηγορίες (νέοι: 25-34 ετών, ηλικιωμένοι: > 60 ετών). Τα άτομα επιλέχθηκαν τυχαία, αλλά έτσι ώστε να αντιστοιχούν σε μία από τις παρακάτω ομάδες: α) μαθήματα ελληνικού παραδοσιακού χορού, β) ομαδικά – μη χορευτικά προγράμματα άσκησης, γ) μαθήματα λάτιν χορού, δ) καθιστική ζωή. Η ανάλυση two-way MANOVA για τη ΣΝ, έδειξε πως οι χορευτές ελληνικού χορού υπερείχαν από τους ασκούμενους και από τους μη ασκούμενους τόσο στην Ενσυναίσθηση και το Ενδιαφέρον όσο και στον Έλεγχο των συναισθημάτων, (p< .05), ενώ οι νέοι είχαν καλύτερα επίπεδα Έκφρασης και Αναγνώρισης συναισθημάτων από τους μεγαλύτερους (p< .001). Οι ηλικιωμένοι χορευτές ελληνικού χορού υπερείχαν από τους συνομήλικους ασκούμενους στην Ενσυναίσθηση και Ενδιαφέρον (p< .01) και στην Έκφραση συναισθημάτων (p< .05), ενώ οι νέοι χορευτές ελληνικού χορού υπερείχαν στον Έλεγχο συναισθημάτων από τους χορευτές λάτιν (p< .05). Για τους παράγοντες της ποιότητας ζωής η two-way MANOVA έδειξε πως οι χορευτές ελληνικού χορού είχαν καλύτερες τιμές για στο Συναισθηματικό Ρόλο και την Πνευματική Υγεία τόσο από τους ασκούμενους όσο και από τους μη ασκούμενους (p< .001). Οι νέοι χορευτές ελληνικού χορού υπερείχαν στη Ζωτικότητα, την Πνευματική Υγεία και το Συναισθηματικό Ρόλο από τις 3 άλλες ομάδες (p< .001). Στη Γνωστική Λειτουργία η two-way ANOVA έδειξε πως οι ηλικιωμένοι χορευτές ελληνικού παραδοσιακού χορού υπερείχαν από τους συνομηλίκους τους των άλλων ομάδων (p<. 05), ενώ οι ασκούμενοι είχαν τα καλύτερα σκορ στο Άγχος (p<. 05) και την Αυτοεκτίμηση (p<. 05). Συμπερασματικά, τα ψηλότερα επίπεδα Συναισθηματικής Νοημοσύνης και Ποιότητας Ζωής των συμμετεχόντων σε μαθήματα ελληνικού χορού δίνουν σε αυτή τη μορφή δραστηριότητας μια επιπλέον αξία σε θέματα ποιότητας και πληρότητας ζωής σε σχέση με άλλες μορφές χορού και άσκησης, εκτός από το πολιτιστικό κομμάτι που μέχρι τώρα ήταν άμεσα συνδεδεμένη.
Γεωγραφική ασυνέχεια, προσπελασιμότητα και απελευθέρωση της αγοράς των εναέριων μεταφορών
Authors: Πουλάκη Ιουλία
Published: September 2021

Η γεωγραφική θέση ενός τόπου είναι ικανή να απαντήσει σε όλα τα ερωτήματα που αφορούν σε όλα τα χαρακτηριστικά γνωρίσματα του εν λόγω τόπου, τα προβλήματά του, το βαθμό κοινωνικής ευημερίας του, την οικονομική του ανάπτυξη, την αλληλεπίδρασή του με τις γειτονικές περιοχές κλπ. Η συγκεκριμένη πεποίθηση αποτελεί την έμπνευση της παρούσας διατριβής. Εν συνεχεία, η ανάγκη για περεταίρω ειδίκευση των θεωριών και των ερευνών μέσα στα πλαίσια μιας διδακτορικής διατριβής, οδηγεί στην επιλογή των οικονομικής γεωγραφίας φαινομένων, όπως είναι ο τουρισμός και οι αεροπορικές μεταφορές. Επιπλέον, εγείρεται η ανάγκη για συγκεκριμενοποίηση μιας γεωγραφικής περιοχής μελέτης, η οποία εν προκειμένης είναι το Ανατολικό Αιγαίο που κρύβει μια σειρά από ιδιαιτερότητες οι οποίες αφορούν στη φυσική και πολιτική του γεωγραφία. Το Ανατολικό Αιγαίο, από ελληνικής πλευράς περιλαμβάνει δύο διοικητικές περιφέρειες νήσων (Βορειοανατολικό Αιγαίο και Νότιο Αιγαίο) ενώ από τουρκικής, περιλαμβάνει τρεις επαρχίες των παραλίων της διοικητικής περιφέρειας του Αιγαίου (Izmir, Aydin & Mugla). Η Ρόδος και η Κως με την ανάπτυξη του τουρισμού στην Ελλάδα, στο τέλος της δεκαετίας του ’60, στράφηκαν προς αυτή τη δραστηριότητα και έτσι διατηρούν μια κάποια οικονομική άνθιση. Αντίθετα, η Λέσβος, η Χίος και η Σάμος δεν παρουσιάζουν τουριστική ανάπτυξη σε τέτοιο βαθμό με αποτέλεσμα να εμφανίζουν μια σταθερή οικονομία, όχι ιδιαίτερα ανεπτυγμένη. Σε αυτό συμβάλλει και η γεωγραφική ασυνέχεια που παρουσιάζουν καθώς και ο χαμηλός βαθμός προσπελασιμότητάς τους, ως νησιωτικές περιοχές. Αναφορικά με τα τουρκικά παράλια, ο τουρισμός, σε συνδυασμό με το πάντοτε οικονομικά αναπτυγμένο κέντρο που βρίσκεται εκεί, τη Σμύρνη, διακρίνονται από σχετικά καλή οικονομία, συγκριτικά πάντα με άλλες περιφέρειες της Τουρκίας. Στα πλαίσια αυτά, η παρούσα διατριβή, εξετάζει τα πιθανά οφέλη που θα μπορούσαν να αποκομιστούν από μια ενδεχόμενη οικονομική στροφή των νησιών του Ανατολικού Αιγαίου, μέσω του τουρισμού και των αεροπορικών μεταφορών, προς την ανατολή και την Τουρκία, δεδομένου ότι γεωγραφικά η ασυνέχεια μειώνεται και ο βαθμός προσπελασιμότητάς τους αυξάνεται. Η προβληματική αυτή ενισχύεται από θεωρίες οικονομικής γεωγραφίας και περιφερειακής ανάπτυξης που αναπτύσσονται στην παρούσα διατριβή με βασικό άξονα το ότι η περιφερειακή οικονομική ανάπτυξη επιτυγχάνεται μέσω της απελευθέρωσης και όχι του παρεμβατισμού, όποια μορφή κι αν έχει αυτός (οικονομικός ή πολιτικός).
Μελέτη των σχετιζόμενων με την αγγειογένεση παραγόντων και πρωτεϊνών σε ασκιτικό υγρό ασθενών με καρκίνο των ωοθηκών
Authors: Τραχανά Σοφία-Παρασκευἠ
Published: September 2021

Ο καρκίνος των ωοθηκών, είναι ο πιο θανατηφόρος μεταξύ των γυναικολογικών κακοηθειών. Η αυξημένη θνησιμότητα της νόσου, οφείλεται στο γεγονός ότι οι περισσότερες γυναίκες (>80%) βρίσκονται ήδη σε προχωρημένο στάδιο κατά την διάγνωσή τους. Τα τελευταία χρόνια, η έρευνα στρέφεται ολοένα και περισσότερο στην μελέτη δεικτών που θα μπορούσαν να χρησιμοποιηθούν ως διαγνωστικοί παράγοντες για την νόσο, αλλά και ως προγνωστικοί, για την αποτελεσματικότητα ή μη της θεραπείας. Η διαδικασία της αγγειοεγένεσης και η σημασία της για την εξέλιξη του καρκίνου των ωοθηκών, ήταν ένα από τα πρώτα πεδία που μελετήθηκε. Βασιζόμενοι λοιπόν στην σημασία της αγγειογένεσης για την δημιουργία, την ανάπτυξη και την εξέλιξη του καρκίνου των ωοθηκών, αλλά και την αναστολή της ως θεραπεία του, υποθέσαμε ότι θα μπορούσε να δημιουργηθεί ένας συνδυασμός αγγειογενετικών παραγόντων που θα επέτρεπε την ανάδειξη και διαλογή των ασθενών εκείνων που θα μπορούσαν να ωφεληθούν από τις «αντι-αγγειογενετικές» θεραπείες. Βασικό σκοπό της προτεινόμενης μελέτης, αποτελεί ο καθορισμός των επιπέδων παραγόντων σχετικών με την αγγειογένεση σε ασκιτικές συλλογές ασθενών με καρκίνο των ωοθηκών, με σκοπό την δημιουργία ενός «αγγειογενετικού προφίλ» τους που θα μπορούσε να χρησιμεύσει ως προβλεπτικός και προγνωστικός παράγων στον καρκίνο των ωοθηκών. Συλλέχθηκαν εξήντα εννέα δείγματα ασκητικού υγρού – 35 από χημειοευαίσθητες και 34 από χημειοενθεκτικές στην πλατίνα ασθενείς- οι οποίες αντιμετωπίστηκαν πρώτη φορά για προχωρημένο καρκίνο των ωοθηκών με κυτταρομειωτική επέμβαση και 1ης γραμμής χημειοθεραπεία (πακλιταξέλη, καρβοπλατίνα). Τα δείγματα επεξεργάστηκαν με την τεχνική των πρωτεϊνικών συστοιχιών και με χρήση του Proteome ProfilerTM Human Angiogenesis Array Kit, με το οποίο ελέγχτηκε η έκφραση ταυτόχρονα 55 αγγειοεγενετικών παραγόντων. Από τον συνδυασμό 25 παραγόντων, προέκυψε ένα αγγειογενετικό προφίλ, που μπορούσε με ακρίβεια να διαχωρίσει τις χημειοευαίσθητες από τις χημειοανθεκτικές ασθενείς με ποσοστό επιτυχίας 90% περίπου. Το πρωτεϊνικό προφίλ που ήταν συμβατό με την «χημειοευαισθησία» σχετίστηκε με μεγαλύτερο PFS [Διάμεση τιμή PFS 8 μήνες για τις resistant ασθενείς (95% CI: 8-9) vs. 20 μήνες για τις sensitive (95% CI: 15-28); HR: 8.3, p<0.001] και OS [20.5 μήνες για τις resistant (95% CI: 13.5-30) vs. 74 μήνες για τις sensitive (95% CI: 36-not reached); HR: 5.6 (95% CI: 2.8-11.2); p<0.001]. Το προγνωστικό μοντέλο που προέκυψε από αυτή την μελέτη, φάνηκε να είναι ανώτερο και ανεξάρτητο από παράγοντες όπως το στάδιο, η ηλικία, ο βαθμός, ο ιστολογικός τύπος, η υπολειπόμενη νόσος μετά την πρωταρχική κυτταρομειωτική επέμβαση, και τα επίπεδα έκφρασης του VEGF στο ασκιτικό υγρό. Συμπερασματικά, καταφέραμε να αναπτύξουμε μια «αγγειογενετική υπογραφή» για τους ασθενείς με επιθηλιακό καρκίνο των ωοθηκών που θα μπορούσε να χρησιμοποιηθεί σαν προγνωστικός δείκτης και εργαλείο επιλογής των ασθενών για αντι-αγγειογενετικές θεραπείες.
Η επίδραση της εφαρμογής δέσμης μέτρων στην εμφάνιση βακτηριαιμίας απο πολυανθεκτικά βακτήρια σε μονάδες εντατικής θεραπείας
Authors: Μητσογιάννη Μαρία
Published: September 2021

Εισαγωγή: Η βακτηριαιμία σχετίζεται με αυξημένη νοσηρότητα και θνησιμότητα στους ασθενείς της ΜΕΘ. Ο κύριος σκοπός της συγκεκριμένης προοπτικής μελέτης παρέμβασης ήταν η μελέτη της επίδρασης μιας δέσμης μέτρων στην εμφάνιση βακτηριαιμίας από πολυανθεκτικά στελέχη. Δευτερευόντως, μελετήθηκαν οι παράγοντες που επηρεάζουν την εμφάνιση βακτηριαιμίας και την πρόγνωση στη ΜΕΘ. Μέθοδος: Η μελέτη χωρίζεται σε μια αρχική περίοδο παρατήρησης που ακολουθείται από μια περίοδο παρέμβασης. Τα μέτρα που ελήφθησαν περιλαμβάνουν μια δέσμη σχετική με την εισαγωγή και φροντίδα των ΚΦΚ καθώς και ένα πρόγραμμα εκπαίδευσης του προσωπικού σχετικά με την υγιεινή των χεριών. Συνολικά στη μελέτη συμπεριλήφθησαν 267 ασθενείς. Αποτελέσματα: Βακτηριαιμία προέκυψε σε 35 από τους 143 ασθενείς στην αρχική φάση (14,7 περιστατικά ανά 1000 ημέρες νοσηλείας) και σε 18 από τους 124 ασθενείς στη φάση παρέμβασης (8,8 περιστατικά ανά 1000 ημέρες νοσηλείας), πράγμα που φανερώνει μια στατιστικά σημαντική μείωση της επίπτωσης της βακτηριαιμίας μετά την εισαγωγή της δέσμης μέτρων (p < 0,05, OR 1,9). Παράγοντες κινδύνου για την ανάπτυξη βακτηριαιμίας ήταν τα αυξημένα σκορ βαρύτητας της νόσου APACHE II και SAPS III κατά την εισαγωγή, ενώ η ανάπτυξη βακτηριαιμίας φάνηκε να σχετίζεται με αυξημένη πιθανότητα θανάτου στη ΜΕΘ (p < 0,001, OR 6,5). Τα βακτήρια που απομονώθηκαν ήταν σε ποσοστό 94,3% gram-αρνητικά και σε ποσοστό 90,6% πολυανθεκτικά, ενώ δεν παρατηρήθηκε κάποια αλλαγή στον τύπο και το προφίλ αντοχής των βακτηρίων κατά τη διάρκεια της μελέτης. Δεν αποδείχθηκε, επίσης, συσχέτιση ανάμεσα στο προφίλ αντοχής του παθογόνου που απομονώθηκε και την πιθανότητα θανάτου. Συμπέρασμα: Η εφαρμογή μιας δέσμης μέτρων που περιλαμβάνει τροποποίηση της εισαγωγής και φροντίδας των ΚΦΚ καθώς και προώθηση της υγιεινής των χεριών φαίνεται να είναι ένας αποτελεσματικός τρόπος πρόληψης της βακτηριαιμίας στη ΜΕΘ.
Επίδραση αντιοξειδωτικών και αντιφλεγμονωδών ουσιών και συνδυασμός αυτών σε κατάσταση ισχαιμίας-επαναιμάτωσης άνω μεσεντερίου αρτηρίας στο ήπαρ
Authors: Αλεξανδρόπουλος Δημήτριος
Published: September 2021

Σκοπός μελέτης: Να ερευνηθεί η επίδραση των Atorvastatin και N-acetyl-cysteine, μεμονωμένα και σε συνδυασμό, στο ηπατικό παρέγχυμα, μετά από πρόκληση ισχαιμίας-επαναιμάτωσης της άνω μεσεντερίου αρτηρίας σε επίμυες. Υλικό-μέθοδος: Μελετήθηκαν παθολογοανατομικά παρασκευάσματα ήπατος από 40 αρσενικούς επίμυες ηλικίας 2 ½ μηνών και βάρους 220-250gr ταξινομημένα τυχαία σε 5 ομάδες των 8 πειραματόζωων. Αναισθησία: Οι επίμυες αναισθητοποιούνται με propofol 1% (100mg/kg). Οι επίμυες της πρώτης ομάδας αποτελούν την ομάδα ελέγχου. Οι επίμυες της δεύτερης ομάδας υποβάλλονται σε ισχαιμία της άνω μεσεντερίου για 45 λεπτά και στη συνέχεια γίνεται επαναιμάτωση της άνω μεσεντερίου αρτηρίας για 3 ώρες, χωρίς τη χορήγηση φαρμάκων. Στην τρίτη ομάδα χορηγούμε Atorvastatin, (10mg/kg) εφάπαξ per os 24 ώρες πριν τη φάση της ισχαιμίας. Στην τέταρτη ομάδα χορηγούμε N-acetyl-cysteine (160mg/kg) per os εφάπαξ 24 ώρες πριν τη φάση της ισχαιμίας. Στην πέμπτη ομάδα χορηγούμε ταυτόχρονα και τα δύο παραπάνω φάρμακα: Atorvastatin (10mg/kg) και N-acetyl-cysteine (160mg/kg) εφάπαξ 24 ώρες πριν τη φάση της ισχαιμίας. Μετά το πέρας των 3 ωρών από την επαναιμάτωση της άνω μεσεντερίου αρτηρίας λαμβάνονται δείγματα ιστών από το ήπαρ, τα οποία τοποθετούνται σε φορμόλη 10%. Ακολούθησε επεξεργασία ρουτίνας, λήψη ιστολογικών τομών και χρώση Αιματοξυλίνης-Ηωσίνης. Αποτελέσματα: Ομάδα Α: ελέγχου χωρίς αξιόλογες εν γένει αλλοιώσεις. Ομάδα Β: 100% των δειγμάτων νέκρωση ηπατοκυττάρων (50% περιορισμένη, 50% εκτεταμένη). 62,5% εκτεταμένες εκφυλιστικές αλλοιώσεις και 37,5% εστιακές. 12,5% εστιακή λεμφοκυτταρική διήθηση στα πυλαία διαστήματα. 62,5% αγγειακή υπεραιμία. 25% διάταση και υπεραιμία των κολποειδών.Ομάδα Γ: 62,5% των δειγμάτων περιορισμένη νέκρωση ηπατοκυττάρων. 62,5% περιορισμένες εκφυλιστικές αλλοιώσεις. 50% εστιακή λεμφοκυτταρική διήθηση στα πυλαία διαστήματα. 100% αγγειακή υπεραιμία. 25% διάταση και υπεραιμία των κολποειδών. Ομάδα Δ: 37,5% των δειγμάτων περιορισμένη νέκρωση ηπατοκυττάρων. 62% περιορισμένες εκφυλιστικές αλλοιώσεις και 37,5% εκσεσημασμένες. 62,5% φλεγμονή και εστιακή λεμφοκυτταρική διήθηση στα πυλαία διαστήματα. 100% αγγειακή υπεραιμία.Ομάδα Ε: 37,5% των δειγμάτων περιορισμένη νέκρωση ηπατοκυττάρων. 75% μικρού βαθμού λεμφοκυτταρική διήθηση στα πυλαία διαστήματα.87,5% αγγειακή υπεραιμία. 87,5% ήπιες εκφυλιστικές αλλοιώσεις των ηπατοκυττάρων. Συμπεράσματα: Η χορήγηση Atorvastatin και N-acetyl-cysteine τόσο μεμονωμένα όσο και σε συνδυασμό ασκεί προστατευτική δράση στο ηπατικό παρέγχυμα μετά από ισχαιμία–επαναιμάτωση της άνω μεσεντερίου αρτηρίας, όπως φαίνεται από την παρατηρούμενη περιορισμένη νέκρωση των ηπατοκυττάρων και τις ελαττωμένες φλεγμονώδεις αντιδράσεις
Σχεδιασμός και σύνθεση οργανομεταλλικών ενώσεων του ρηνίου (I) και του τεχνητίου (I) με φαρμακευτικό ενδιαφέρον
Authors: Μακρής Γεώργιος
Published: September 2021

O σκοπός της παρούσης διδακτορικής διατριβής ήταν ο σχεδιασμός, η σύνθεση και η βιολογική αξιολόγηση νέων οστεοκαθηλωτικών ενώσεων του Re/Tc-99m. Στο πλαίσιο αυτό αναπτύχθηκε η διφωσφονική ένωση 1-(3-αμινοπροπυλαμινο)αιθανο-1,1-διϋλοδιφωσφονικό οξύ, 4 και στη συνέχεια μέσω του αμινοτελικού της άκρου ενσωματώθηκαν σε αυτή, τα χηλικά συστήματα δις(2-πυριδινυλο-μεθυλο)-αμίνη (ΝΝΝ) στον L1, 2-(2-πυριδινυλο-μεθυλαμινο)-οξικό οξύ (ΝΝΟ) στον L2 και ιμινοδιοξικό οξύ (ΟΝΟ) στον L3. Επιπλέον αναπτύχθηκαν δύο νέοι συναρμοτές διπλής λειτουργίας, οι 3-(2-αμινοαιθυλοθειο)-3-(1H-ιμιδαζολ-4-υλο)προπανοϊκό οξύ (NSN) και 2-((2-καρβοξυαιθυλο)θειο)-3-(1H-ιμιδαζολ-4-υλο)προπανoϊκό οξύ (NSO) οι οποίοι ενσωματώθηκαν στους συναρμοτές L6 και L7, αντίστοιχα. Στη συνέχεια συντέθηκαν και αξιολογήθηκαν τα οργανομεταλλικά σύμπλοκα του τύπου [Re/99mΤc(CΟ)3(κ3-L)]. Προηγήθηκε η σύνθεση και ο χαρακτηρισμός της δομής των συμπλόκων του Re σε μακρoσκοπικό επίπεδο με αναλυτικές μεθόδους. Τα σύμπλοκα του Tc-99m παρασκευάστηκαν σε υψηλή ραδιοχημική καθαρότητα και ταυτοποιήθηκαν με συγκριτική χρωματογραφική ανάλυση με RP-HPLC με τα ανάλογα του Re. Όλοι οι ιχνηθέτες είναι σταθεροί in vitro και συνδέονται ισχυρά σε υδροξυαπατίτη in vitro. Η βιοκατανομή σε ποντίκια σε 5 min, 1 h και 4 h μετά τη χορήγηση έδειξε ταχεία κάθαρση από το αίμα/ιστούς και υψηλή κατανομή στα οστά συγκρίσιμη ή ανώτερη του συμπλόκου άμεσης επισήμανσης της 4 (Τc4) και του TcMDP. Η απέκκριση πραγματοποιείται κυρίως μέσω του ουροποιητικού συστήματος και καταγράφτηκαν υψηλοί λόγοι σε Οστά/Αίμα και Οστά/Μύες σε 1 h, συγκρίσιμοι ή καλύτεροι του Tc4 και του TcMDP. Η υψηλή εντόπιση στα οστά και οι κατάλληλες φαρμακοκινητικές ιδιότητες μας ενθαρρύνουν για περαιτέρω αξιολόγηση τους ως ραδιοφάρμακα απεικόνισης των οστών.
Electrocatalytic investigation of high temperature PEM fuel cells
Authors: Ορφανίδη Αλίν
Published: September 2021

Στο πλαίσιο της παρούσας διδακτορικής διατριβής έγινε σύνθεση ενός νέου βελτιωμένου ηλεκτροκαταλύτη Pt για χρήση σε κελιά καυσίμου πολυμερικής μεμβράνης υψηλών θερμοκρασιών (HTPEM), με σκοπό την αύξηση της ηλεκτροχημικά ενεργού επιφάνειας τόσο του ανοδικού όσο του καθοδικού ηλεκτροδίου. Ο καταλύτης αυτός αποτελείται από 30% κ.β. Pt σε φορέα τροποποιημένους πολυ-φλοιϊκούς νανοσωλήνες άνθρακα (MWCNT). Οι νανοσωλήνες άνθρακα τροποποιήθηκαν σταδιακά, σε ένα πρώτο βήμα με ομάδες οξυγόνου (ox.MWCNT) και στη συνέχεια με ομάδες πυριδίνης (ox.MWCNT-Py) που προσαρτήθηκαν μέσω ομοιοπολικών δεσμών στο εξωτερικό τοίχωμά τους, ώστε να επιτευχθεί ομοιόμορφη κατανομή τους στο καταλυτικό στρώμα. Επειδή οι ομάδες πυριδίνης (Py) δεσμεύουν το φωσφορικό οξύ, το οποίο χρησιμοποιείται ως ιοντικός αγωγός, δημιουργείται ένας ιοντικά αγώγιμος δρόμος κατά μήκος του καταλυτικού στρώματος, με συνακόλουθη αύξηση της ηλεκτροχημικά ενεργού επιφάνειας, η οποία επέτρεψε τη σημαντική μείωση της ποσότητας Pt στα ηλεκτρόδια, χωρίς μείωση της απόδοσης και σταθερότητας του κελιού καυσίμου. Πλεονέκτημα αυτής της προσέγγισης για αύξηση της απόδοσης του ηλεκτροκαταλύτη Pt είναι το ότι αποφεύγεται η χρήση ενός ιονομερούς στο εσωτερικό του καταλυτικού στρώματος και τα προβλήματα που σχετίζονται με την ανομοιογενή κατανομή του. Εξετάστηκαν επίσης η επίδραση στην απόδοση του ανοδικού ηλεκτροδίου της παρουσίας CO και υψηλής μερικής πίεσης υδρατμού στην τροφοδοσία της ανόδου, στη περίπτωση χρήσης αερίου αναμόρφωσης ως καυσίμου. Για διερεύνηση του μηχανισμού ανάπτυξης υπέρτασης (ενεργειακής απώλειας σε όρους δυναμικού) στη περίπτωση αυτή και βελτιστοποίηση της λειτουργίας του κελιού καυσίμου, παρασκευάστηκαν ηλεκτρόδια με χρήση τριών διαφορετικών καταλυτών Pt, συγκεκριμένα των καταλυτών 30% κ.β. Pt/C, 30% κ.β./oxMWCNT και 30wt%Pt/oxMWCNT-Py. Τα ηλεκτρόδια αυτά διέφεραν επίσης όσον αφορά στη ποσότητα καταλύτη ανά μονάδα επιφάνειας ηλεκτροδίου και στη ποσότητα φωσφορικού οξέος (PA) στο καταλυτικό στρώμα ανά μονάδα μάζας Pt (0.5 gPA/gPt και 2 gPA/gPt). Η ανάπτυξη υπέρτασης στις αναφερθείσες συνθήκες λειτουργίας αποδόθηκε σε ένα μηχανισμό πολλών σταδίων, ο οποίος βασίζεται στη μείωση της ηλεκτροχημικά ενεργού επιφάνειας λόγω της εκτόπισης του φωσφορικού οξέος από την ηλεκτροχημική διεπιφάνεια. Παρότι το φωσφορικό οξύ αποτελεί ιδανικό αγωγό ιόντων για τα κελιά καυσίμου υψηλών θερμοκρασιών τύπου PEM, παρουσιάζει διάφορους περιορισμούς, όπως το φαινόμενο δηλητηρίασης του ανοδικού ηλεκτροδίου εξαιτίας του, το οποίο επίσης μελετήθηκε στη διατριβή αυτή. Διαπιστώθηκε ότι η αναστρέψιμη απώλεια της απόδοσης του ανοδικού ηλεκτροδίου ήταν συνάρτηση της ποσότητας του H₃PO₄ στο καταλυτικό στρώμα.
Περιοχές δημιουργίας αστέρων και αστρικά συστήματα σε γειτονικούς γαλαξίες με δεδομένα από το τηλεσκόπιο HST και επίγεια δεδομένα
Authors: Δραζίνος Πέτρος
Published: September 2021

Η μελέτη της δημιουργίας των αστέρων στους γαλαξίες αποτελεί ένα πολύ σημαντικό κεφάλαιο στην κατανόηση του αστρικού πληθυσμού των γαλαξιών και της εξέλιξης τους. Η διαφοροποίηση και οι λόγοι αυτής της ποικιλίας ιδιοτήτων του αστρικού πληθυσμού στους γαλαξίες αποτελεί ένα σημαντικό πεδίο έρευνας. Το αντικείμενο της διδακτορικής διατριβής είναι η ανίχνευση, καταλογοποίηση και μελέτη περιοχών αστρικής δημιουργίας σε γειτονικούς γαλαξίες με την ανάπτυξη μιας αυτόματης μεθόδου για την ανίχνευση τους. Σημαντικό μέρος αυτής της διατριβής είναι η χρήση των αποτελεσμάτων της αυτόματης μεθόδου για την προετοιμασία και την επεξεργασία των δεδομένων της διαστημικής αποστολής ESA/Gaia. Το πρόγραμμα ανίχνευσης αστρικών ομάδων βασίζεται στον αλγόριθμο συσταδοποίησης Friends of friends ο οποίος και τροποποιήθηκε για τις ανάγκες της συγκεκριμένης μελέτης. Τα αποτελέσματα της εργασίας προσφέρουν τη δυνατότητα για τη μελέτη των αστρικών ομάδων νεαρών άστρων σε μεγάλη κλίμακα, καθώς η μέθοδος εφαρμόστηκε σε δέκα διαφορετικούς γαλαξίες ανιχνεύοντας περίπου 6.000 αστρικές ομάδες. Μελετήθηκαν οι ιδιότητες των αστρικών ομάδων και βρέθηκαν ενδείξεις που επιβεβαιώνουν την ιεραρχική δομή των περιοχών αστρικής δημιουργίας αλλά και το διαχωρισμό των ομάδων σε κατηγορίες με βάση τη διάσταση τους. Η μέθοδος που αναπτύχθηκε για την εργασία είναι ένα εργαλείο που μπορεί να χρησιμοποιηθεί ευρύτερα, σε προβλήματα ομαδοποίησης μεγάλου όγκου δεδομένων.
Συμβολή της μαγνητικής τομογραφίας (M.R.I.) στον προσδιορισμό του μεγέθους και της ανατομικής θέσης των εμφυτευμάτων στο οδοντογναθικό σύστημα και συγκριτικός συσχετισμός με την αξονική τομογραφία (C.T.)
Authors: Ψαρρή Χριστίνα
Published: September 2021

Στην παρούσα έρευνα μελετήθηκαν συνολικά 80 περιπτώσεις ασθενών, εκ των οποίων 50 ήταν άντρες και 30 γυναίκες ηλικίας 30-50 ετών, στους οποίους τοποθετήθηκαν εμφυτεύματα. Οι ασθενείς εξετάστηκαν με υπολογιστική τομογραφία (CT) και μαγνητική τομογραφία (MRI), με σκοπό να αποδειχτεί αφενός μεν ποια εκ των δύο απεικονιστικών τεχνικών υπερέχει στην κλινική Οδοντιατρική πράξη, αφετέρου να διερευνηθεί αν η μαγνητική τομογραφία (MRI) αποτελεί αξιόπιστη εναλλακτική μέθοδο κατά τον προεγχειρητικό έλεγχο της τοποθέτησης των εμφυτευμάτων.Οι ασθενείς της μελέτης προήλθαν από το ιδιωτικό ιατρείο της ερευνήτριας αλλά και από παραπομπές γενικών οδοντιάτρων.
Αξιολόγηση της επίδρασης των συνβιοτικών στην μετεγχειρητική γαστρεντερική λειτουργία και ποιότητα ζωής ασθενών με καρκίνο παχέος εντέρου
Authors: Πεϊτσίδου Κυριακή
Published: September 2021

Τα συνβιοτικά (συνδυασμός πρεβιοτικών και προβιοτικών) μπορεί να χρησιμεύσουν ως ένα υποστηρικτικό διαιτητικό συμπλήρωμα μετά από κολεκτομή για καρκίνο του παχέος εντέρου. Μελετήθηκαν τα πιθανά οφέλη της πρώιμης μετεγχειρητική χορήγηση των συνβιοτικών στην λειτουργία του γαστρεντερικού σχετιζόμενες με την ποιότητα ζωής των ασθενών.ΑΠΟΤΕΛΕΣΜΑΤΑΟι ασθενείς υπό την ληψη συνβιοτικών είχαν καλύτερη GIQLI «συνολική βαθμολογία» σε σύγκριση με εκείνους που έλαβαν εικονικό φάρμακο [77 ± 1,67 έναντι 71,36 ± 1,69, P = 0.01 (1 μήνα)? 77 ± 1,7 έναντι 72,5 ± 1,73, P = 0,03 (3 μήνες)? 79,23 ± 1,82 έναντι 72,75 ± 1,85, Ρ = 0,01 (6 μήνες)]. Η πολυπαραγοντική γραμμική μικτό μοντέλο ανάλυσης έδειξαν ότι η χορήγηση συνβιοτικών ήταν ο μόνος ανεξάρτητος σημαντικός παράγοντας για τη βελτίωση «συνολική βαθμολογία» (β: 5.42, SE (β) 1,8, 95% CI 1,78 έως 9,1, P = 0,004).Οι EORTC QLQ-C30 διαφορές βαθμολογίας "διάρροια" τομέα από την αρχική τιμή ήταν καλύτερες μετά τη χορήγηση συνβιοτικών μετά από 3 (P = 0.04) και 6 μήνες (P = 0,003). Δεν παρατηρήθηκε σημαντική επίδραση στις βαθμολογίες "δυσκοιλιότητα".ΣΥΜΠΕΡΑΣΜΑΤΑΗ χορήγηση των συνβιοτικών μπορεί να έχει ευεργετική επίδραση στην γαστρεντερική λειτουργία των ασθενών μετά από κολεκτομή για καρκίνο του παχέος εντέρου.
Ο τομέας των οδικών μεταφορών και η ενεργειακή μετάβαση
Authors: Τσίτα Αικατερίνη
Published: September 2021

Η διατριβή έχει ως στόχο την ανάλυση του τομέα των οδικών μεταφορών στην Ελλάδα εξετάζοντας τη μετάβασή του στη νέα ενεργειακή πραγματικότητα χαμηλών εκπομπών CO2. Μελετάται η συσχέτιση τεχνολογικών, οικονομικών, κοινωνικών και πολιτικών παραμέτρων με χρήση υπολογιστικών μεθόδων.Aναπτύσσονται δύο μοντέλα αξιολόγησης με τη μέθοδο της Αναλυτικής Ιεραρχικής Διαδικασίας. Το πρώτο μοντέλο αξιολογεί καύσιμα και τεχνολογίες σε σχέση με οικονομικά κριτήρια (κόστος εφαρμογής, κόστος ωρίμανσης τεχνολογίας και κόστος παραγωγής ενέργειας) και πολιτικά κριτήρια (εκπομπών CO2, ενεργειακή ασφάλεια, δημιουργία απασχόλησης και κοινωνικός πλούτος). Ακολούθως, αναπτύσσεται δεύτερο μοντέλο για την αξιολόγηση σεναρίων καυσίμων επόμενης γενιάς που προέρχονται από βιομάζα σε σχέση με τεχνολογικά κριτήρια (τεχνολογική ωριμότητα και διαθεσιμότητα υποδομών), οικονομικά κριτήρια (κόστος παραγωγής ενέργειας, κόστος επένδυσης, κόστος υποδομών, κόστος εφαρμογής και κόστος ωρίμανσης τεχνολογίας), κοινωνικά κριτήρια (κοινωνικός πλούτος, δημόσια αποδοχή και ανταγωνισμός με τρόφιμα) και πολιτικά κριτήρια (δημιουργία απασχόλησης, ενεργειακή ασφάλεια και εκπομπές CΟ2). Στη συνέχεια, μοντελοποιείται ο τομέας των οδικών μεταφορών στην Ελλάδα με τη χρήση του λογισμικού Long-range Energy Alternative Planning (LEAP) και παρατίθενται δεδομένα ενεργειακής κατανάλωσης και εκπομπών CΟ2 ανά καύσιμο και τύπο οχημάτων (ελαφρά - βαρέα). Τέλος, μελετάται η τυχόν μακροχρόνια έλλειψη διαθεσιμότητας ή περιορισμένη δυνατότητα προμήθειας πρωτογενών καυσίμων (αργού πετρελαίου, φυσικού αερίου και βιομάζας) και οι επιπτώσεις στην ενεργειακή ασφάλεια.
Motion planning and control of cooperating robotic systems in orbit
Authors: Ρεκλείτης Γεώργιος
Published: September 2021

Τόσο τα διαπλανητικά σκάφη, όσο και τα στατικά διαστημικά συστήματα, θα χρειαστούν «υπηρεσίες εξυπηρέτησης» όπως κατασκευές, συντήρηση, αντικατάσταση χαλασμένων ή και αναλώσιμων μονάδων, ανεφοδιασμό, επιθεώρηση και αποκατάσταση. Για να απαλλάξει τους αστροναύτες από τις επικίνδυνες εργασίες έξω από τα διαστημικά οχήματα, να βελτιώσει την απόδοση των εργασιών αυτών, αλλά και να διευρύνει το εύρος των δυνατών εργασιών, η διεθνής επιστημονική κοινότητα έχει εστιάσει το ενδιαφέρον της στην έρευνα και υλοποίηση αυτόνομων, ρομποτικών «υπηρεσιών εξυπηρέτησης». Παρότι σημαντικές εργασίες, όπως η κατασκευές σε τροχιά ή η διαχείριση των τροχιακών απορριμμάτων, περιλαμβάνουν την διαχείριση και μετακίνηση παθητικών σωμάτων, εντούτοις αυτός καθαυτός ο έλεγχος και η μετακίνηση ενός παθητικού σώματος από ένα πλήθος ρομπότ-εξυπηρέτησης με βραχίονες και ελεύθερες βάσεις με προωθητήρες, δεν έχει μελετηθεί αρκετά, και πολλά προβλήματα στο πεδίο αυτό είναι ακόμα ανοιχτά.Ο τροχιακός έλεγχος και μετακίνηση παθητικού αντικειμένου έχει πολλές ομοιότητες με τον συνεργατικό χειρισμό παθητικού σώματος στη Γη, με τις επιπρόσθετες επιπλοκές ότι στο διάστημα δεν υπάρχει κάποιο σταθερό έδαφος στο το οποίο να πατάει ο βραχίονας χειρισμού, οπότε οι διαταραχές σε ορμή και στροφορμή παίζουν ιδιαίτερα σημαντικό ρόλο σε τέτοια συστήματα καθώς και ότι οι προωθητήρες τροχιακών (και γενικά διαστημικών) συστημάτων είναι on-off τύπου. Για να προστατευτούν οι προωθητήρες από τις ακραίες συνθήκες που επικρατούν στο διάστημα, αναλογικοί προωθητήρες ή τύπου Διαμόρφωσης Εύρους Παλμού (PWM), δεν χρησιμοποιούνται στο διάστημα, μειώνοντας τις δυνατότητες ελέγχου όταν χρησιμοποιούνται μόνο προωθητήρες για την εφαρμογή δυνάμεων.Στην εργασία αυτή, παρουσιάζεται και μελετάται η εισαγωγή ενός αριθμού ρομπότ ελεύθερης βάσης, με βραχίονες και προωθητήρες, όπου ταυτόχρονα χρησιμοποιούνται τόσο οι on-off δυνάμεις των προωθητήρων, όσο και οι αναλογικές δυνάμεις/ροπές από τους βραχίονες, κατά την διάρκεια συνεργατικού χειρισμού παθητικού σώματος στο διάστημα.Επίσης παρουσιάζεται ο σχεδιασμός ενός ελεγκτή για τους βραχίονες των ρομπότ-εξυπηρέτησης με προωθητήρες, ο οποίος οδηγεί σε ευσταθή χειρισμό του παθητικού σώματος, σε περιπτώσεις παρακολούθησης επιθυμητής τροχιάς (trajectory tracking). Παράλληλα παρουσιάζεται και ο σχεδιασμός ελεγκτή για τις βάσεις των ρομπότ-εξυπηρέτησης με προωθητήρες, ο οποίος τα υποχρεώνει να κινούνται μέσα στο χώρο εργασίας (workspace) των βραχιόνων τους, υπό της επήρεια των δυνάμεων/ροπών αντίδρασης από τους ίδιους τους βραχίονες.Τέλος, παρουσιάζεται ο σχεδιασμός ενός αλγορίθμου βελτιστοποίησης δύο επιπέδων, ο οποίος επιτρέπει i) την βέλτιστη επιλογή σημείων επαφής ανάμεσα στα άκρα εργασίας των βραχιόνων των ρομπότ-εξυπηρέτησης και το παθητικό σώμα (και για τις δύο περιπτώσεις επαφής που μελετώνται) και ii) τον διαμοιρασμό της επιθυμητής για το παθητικό σώμα δύναμης/ροπής (force distribution), έτσι ώστε αυτή να μπορεί να εφαρμοστεί από τα άκρα εργασίας των βραχιόνων των ρομπότ.
Η κλινική σημασία της μοριακής ανάλυσης δεικτών που σχετίζονται με τη βιολογική συμπεριφορά και την πρόγνωση στον καρκίνο του παχέος εντέρου
Authors: Ράλλης Γεώργιος
Published: September 2021

Ως «εκβλαστήσεις» (buds), έχουν οριστεί μεμονωμένα καρκινικά κύτταρα ή ομάδες περιλαμβάνουσες πέντε ή και λιγότερα καρκινικά κύτταρα στο διηθητικό όριο του όγκου. Σημαντικές διαφορές στην επιβίωση έχουν παρατηρηθεί μεταξύ ασθενών με καρκίνο του παχέος εντέρου που έχουν όγκους με χαμηλού σε σχέση με υψηλού βαθμού «Εκβλαστήσεις» στο διηθητικό όριο του όγκου (Tumor budding-ΤΒ)Σκοπός: Η μελέτη, της έκφρασης του αντιαποπτωτικού γονιδίου Bcl-2 και του υποδοχέα της τυροσινικής κινάσης EphB2 και ο συσχετισμός τους με το ΤΒ καθώς και με ορισμένες κλινικοπαθολογικές παραμέτρους, στον καρκίνο του παχέος εντέρου που δεν εμφανίζει διαταραχή MMR (Γονίδια επιδιόρθωσης βλαβών κατά την αντιγραφή τουDNA), ώστε να προσδιοριστεί ένας φαινοτυπικός συνδυασμός που θα σχετίζεται με την πρόβλεψη του ΤΒ και κατ'επέκταση με την πρόγνωση.Μέθοδος: Ιστολογικές τομές από μονιμοποιημένο υλικό σε κύβους παραφίνης από 208 ασθενείς με καρκίνο του παχέος εντέρου που δεν εμφάνιζαν διαταραχή MMR και με πλήρη κατάγραφή των κλινικοπαθολογοανατομικών τους χαρακτηριστικών, αξιολογήθηκαν ως προς το ΤΒ και την έκφραση των Bcl-2 και EphB2 με τεχνικές ανοσοϊστοχημείας.Τα όρια αποκοπής (cut-offs) ορίστηκαν με τη χρήση της καμπύλης ROC (Receiver Operating Characteristic-δέκτη λειτουργικών χαρακτηριστικών).Αποτελέσματα: Και οι δυο δείκτες είχαν μεγάλη ακρίβεια για να προβλέπουν το υψηλού βαθμού ΤΒ. Στην συνδυασμένη ανάλυση βρέθηκε ότι, η απώλεια έκφρασης καθενός από αυτούς τους δείκτες, ήταν ανεξάρτητος προγνωστικός παράγοντας για το υψηλού βαθμού ΤΒ και ότι οι όγκοι με απώλεια έκφρασης ταυτόχρονα και των δύο δεικτών, ήταν αυτοί, που ήταν συχνότερα χαμηλού βαθμού διαφοροποίησης, προχωρημένου σταδίου pT, είχαν λεμφαδενικές μεταστάσεις, εμφάνιζαν αγγειακή και λεμφαγγειακή διήθηση και συνδέονταν με ελαττωμένη επιβίωση και κακή πρόγνωση γενικότεραΣυμπεράσματα: Ο φαινότυπος Bcl-2–/EphB2–.είναι ανεξάρτητος προγνωστικός παράγοντας για το υψηλού βαθμού ΤΒ και υποδηλώνει μια επιθετική συμπεριφορά στον καρκίνο του παχέος εντέρου που δεν εμφανίζει διαταραχή MMR
Ανάλυση δεδομένων γονιδιακής έκφρασης και πολύπλοκων βιολογικών δικτύων
Authors: Κοντού Παναγιώτα
Published: September 2021

Η παρούσα διδακτορική διατριβή, ασχολήθηκε με ένα εύρος θεμάτων και ερευνητικών ερωτημάτων της βιοπληροφορικής, τα οποία είχαν κοινό παρονομαστή την μεθοδολογία υπολογιστικής ανάλυσης βιολογικών δεδομένων και την προσπάθεια εντοπισμού των παραγόντων που εμπλέκονται στην αιτιολογία πολυπαραγοντικών ασθενειών. Ειδικότερα, χρησιμοποιήθηκαν δεδομένα από γονιδιακούς πολυμορφισμούς (SNPs) και η συσχέτιση τους με ασθένειες, δεδομένα γονιδιακής έκφρασης για τη διευρεύνηση του τρόπου που αυτά επηρεάζουν τις ασθένειες, και τέλος, πραγματοποιήθηκε ανάλυση πολύπλοκων βιολογικών δικτύων που αφορούν τη μοριακή βάση ασθενειών, ενσωματώνοντας δεδομένα από πολλαπλές πηγές. Αρχικά, χρησιμοποιήθηκε η μεθοδολογία μετα-ανάλυσης γενετικών δεδομένων για τη διερεύνηση της συσχέτισης γονιδιακών πολυμορφισμών με ασθένειες. Πραγματοποιήθηκε μετα-ανάλυση που είχε ως στόχο τη διερεύνηση των πολυμορφισμών του γονιδίου CD24 με τον κίνδυνο εμφάνισης της σκλήρυνσης κατά πλάκας, μετα-ανάλυση των πολυμορφισμών του γονιδίου FZD3 με τον κίνδυνο εμφάνισης της σχιζοφρένειας και μετα-ανάλυση με στόχο τη διερεύνηση του ρόλου των γενετικών πολυμορφισμών του συστήματος ρενίνης-αγγειοτενσίνης σε νεφρικές ασθένειες. Στη συνέχεια, η μελέτη εστίασε στα δεδομένα γονιδιακής έκφρασης και τον τρόπο που αυτά εμπλέκονται σε ασθένειες. Πραγματοποιήθηκε μια εκτενής ανασκόπηση των στατιστικών μεθόδων που έχουν προταθεί για τον εντοπισμό διαφορικώς εκφρασμένων γονιδίων από ανάλυση και μετα-ανάλυση μικροσυστοιχιών DNA. Υλοποιήθηκαν, δυο μέθοδοι μετα-ανάλυσης βασισμένες στον έλεγχο t-test, ενώ προτάθηκε και μια πρωτότυπη παραλλαγή της μεθόδου η οποία εμφανίζει μια σειρά από πλεονεκτήματα. Οι παραπάνω μέθοδοι εφαρμόστηκαν προκειμένου να βρεθούν γονίδια που εμπλέκονται στο έμφραγμα του μυοκαρδίου. Επόμενος στόχος της διατριβής, ήταν η κατασκευή ενός ενοποιημένου μοντέλου που να χρησιμοποιεί δεδομένα από διαφορετικές πηγές προκειμένου να εξαχθεί ένα συμπέρασμα σχετικά με την εμπλοκή των γονιδίων σε ασθένειες. Χρησιμοποιώντας αξιόπιστα δεδομένα γενετικής συσχέτισης από διαφορετικές πηγές, δημιουργήθηκε ένα δίκτυο αλληλεπιδράσεων ανθρώπινων γονιδίων και ασθενειών, προκειμένου να διερευνηθούν οι συσχετίσεις μεταξύ των γενετικών ασθενειών του ανθρώπου και των γονιδίων που σχετίζονται με τις ασθένειες αυτές. Οι σημαντικές συσχετίσεις ασθενειών–ασθενειών που ανιχνεύθηκαν με κοινή γενετική βάση μπορούν να αποτελέσουν το θεμέλιο λίθο, στον οποίο θα στηριχθούν οι μελλοντικές προσπάθειες. Τέλος, κατασκευάστηκε και μελετήθηκε για πρώτη φορά στη βιβλιογραφία το δίκτυο μεταγωγής σήματος των ανθρώπινων υποδοχέων συζευγμένων με G-πρωτεΐνες (GPCRs) ώστε να διερευνηθεί η πιθανή συσχέτιση της δράσης των υποδοχέων αυτών με τον κίνδυνο εμφάνισης ασθενειών.
Υβριδικό πιθανοτικό δίκτυο μη επιβλεπόμενης μάθησης για την ανάλυση ακολουθιών συμβόλων και βιολογικών αλληλουχιών
Authors: Φερλές Χρήστος
Published: September 2021

Υβριδικά δίκτυα μηχανικής μάθησης μπορούν να σχηματιστούν από τη συνένωσητεχνικών μη επιβλεπόμενης μάθησης και πιθανοτικών προσεγγίσεων, σε μίαπροσπάθεια να συνδυαστούν τα πλεονεκτήματα τους και να ξεπεραστούν ορισμένοιαπό τους περιορισμούς τους. Η παρούσα διδακτορική διατριβή εισαγάγει μία τέτοιαυβριδική προσέγγιση η οποία συνδυάζει τους αυτο-οργανούμενους χάρτες - Self-Organizing Maps (SOMs) με τα κρυφά μοντέλα Markov - Hidden Markov Models(HMMs). O αυτο-οργανούμενος χάρτης κρυφών μοντέλων Markov - Self-OrganizingHidden Markov Model Map (SOHMMM) είναι μία τομή ανάμεσα στις θεωρητικέςβάσεις και στις αλγοριθμικές πραγματώσεις των δύο συστατικών στοιχείων του.Αμφότερες οι αρχιτεκτονικές των δύο συνιστωσών του συγχωνεύονται. Ο λειτουργικόςπυρήνας του SOHMMM αποτελείται από ένα νέο ενοποιημένο SOM-HMMαλγόριθμο. Η ένωση και η συνέργια των μεθοδολογιών της μη επιβλεπόμενηςεκπαίδευσης του SOM και του δυναμικού προγραμματισμού του HMM παράγουν μίακλάση στοχαστικών αλγορίθμων μη επιβλεπόμενης μάθησης, οι οποίοιενσωματώνονται πλήρως με το SOHMMM. Τα κύρια πλεονεκτήματα του προτεινόμενου συστήματος είναι η ικανότητα του να εκμεταλλεύεται την ενυπάρχουσααλλά αφανή πληροφορία που κρύβεται στις χωροχρονικές συσχετίσεις των στοιχείωντων δεδομένων, καθώς και το γεγονός ότι απαιτεί ελάχιστη, ή ακόμη και καθόλου, εκτων προτέρων γνώση που να σχετίζεται με το εκάστοτε υπό εξέταση πρόβλημαμοντελοποίησης.Σε μία πιο πραγματιστική βάση, μπορεί να υποστηριχθεί ότι οι αντίστοιχεςαρχιτεκτονικές και οι επιμέρους μεθοδολογίες μάθησης συνενώνονται σε μίαπροσπάθεια να ικανοποιηθούν οι αυξανόμενες απαιτήσεις που πηγάζουν από τα DNA,RNA και πρωτεϊνικά μόρια. Η αντιμετώπιση πολλών προβλημάτων ανάλυσηςβιολογικών αλληλουχιών επιτυγχάνεται μέσω του προκύπτοντος αυτόματουμηχανισμού μάθησης από ανεπεξέργαστα δεδομένα. Εξαιτίας του γεγονότος ότι τοSOHMMM μπορεί να φέρει εις πέρας αναλύσεις ακολουθιών και αλληλουχιών,απαιτώντας ελάχιστη ή μηδενική εκ των προτέρων γνώση, μπορεί να έχει μία σειράεφαρμογών στην ομαδοποίηση, στην μείωση διαστατικότητας και στην οπτικοποίησησυστάδων ακολουθιών μεγάλης κλίμακας, και επιπλέον, υπό συγκεκριμένες προϋποθέσεις, στην αναζήτηση και στην κατηγοριοποίηση τους. Τρεις εκτενείς σειρέςπειραμάτων, βασιζόμενες σε τεχνητά σύνολα ακολουθιών, στην πρωτεϊνική οικογένεια των σφαιρινών και στα splice junctions αλληλουχιών γονιδίων, επιδεικνύουν ταχαρακτηριστικά και τις δυνατότητες του SOHMMM.
Feature extraction for image and point set analysis
Authors: Γερογιάννης Δημήτριος
Published: September 2021

Η παρούσα διατριβή αποτελείται από δύο θεματικές ενότητες. Στην πρώτη ενότητα παρουσιάζεται μία μέθοδος μοντελοποίησης ενός συνόλου μη διατεταγμένων σημείων από ένα σύνολο ευθυγράμμων τμημάτων και η εφαρμογή της σε διάφορα προβλήματα υπολογιστικής όρασης. Η μέθοδος βασίζεται στην παρατήρηση ότι ένα σύνολο συνευθειακών σημείων χαρακτηρίζεται από έναν πίνακα συμμεταβλητότητας του οποίου η ελάχιστη ιδιοτιμή έχει πολύ μικρή τιμή και ορίζει μία έλλειψη με μεγάλη εκκεντρότητα. Αρχικά, το σύνολο των σημείων προσεγγίζεται από μία έλλειψη η οποία στη συνέχεια διαχωρίζεται επαναληπτικά σε περισσότερες ελλείψεις ώστε το σύνολο των σημείων να προσεγγιστεί από έναν αριθμό έκκεντρων ελλείψεων. Στη συνέχεια, λαμβάνει χώρα μία διαδικασία συγχώνευσης των ελλείψεων που έχουν συγγραμικούς μέγιστους άξονες για να μειωθεί η πολυπλοκότητα του μοντέλου. Πειραματικά αποτελέσματα δείχνουν την αποτελεσματικότητα της μεθόδου να συμπιέζει την πληροφορία μη δομημένων συνόλων σημείων αλλά και σχημάτων. Επίσης, παρουσιάζεται η εφαρμογή της μεθόδου στον εντοπισμό του σημείου διαφυγής σε εικονοσειρές, στον εντοπισμό και χαρακτηρισμό εικόνων του βυθού του αμφιβληστροειδούς χιτώνα του οφθαλμού, στη δειγματοληψία χαρτών ακμών από 2Δ εικόνες καθώς και στην εξάλειψη του θορύβου και ακραίων μετρήσεων σε 2Δ σύνολα σημείων. Όλες αυτές οι μέθοδοι συγκρίνονται επιτυχώς με μεθόδους της βιβλιογραφίας.Το δεύτερο μέρος της διατριβής εστιάζει στο πρόβλημα της υπέρθεσης εικόνων και συ\-νόλων σημείων. Υπέρθεση είναι η διαδικασία της εκτίμησης του γεωμετρικού μετασχηματισμού που φέρνει σε αντιστοιχία δύο σύνολα σημείων ή εικόνες. Στην εργασία αυτή, οι εικόνες/σύνολα σημείων μοντελοποιούνται από μικτές κατανομές και η υπέρθεση επιτυγχάνεται με την ελαχιστοποίηση της απόστασης μεταξύ των κατανομών. Προτείνεται η μοντελοποίηση των δεδομένων με μικτές κανονικές κατανομές όσο και από μικτές κατανομές Student's t οι οποίες είναι εύρωστες σε δεδομένα που δεν ακολουθούν το κυρίαρχο μοντέλο.Επίσης, η διαδικασία της υπέρθεσης περιγράφεται ως ένα πρόβλημα Μπεϋζιανής παλινδρόμησης με τη μοντελοποίηση του μετασχηματισμού από μηχανές διανυσμάτων συνάφειας (RVM) τα οποία παρέχουν μία κλειστής μορφής λύση για το γεωμετρικό μετασχηματισμό. Στο πλαίσιο αυτό παρουσιάζεται ένας επαναληπτικός αλγόρι-μος που εκτελεί ένα βήμα αντιστοίχισης μεταξύ των εικονοστοιχείων/σημείων και στη συνέχεια με βάση αυτή την αντιστοίχιση εκτιμάει τον ελαστικό γεωμετρικό μετασχηματισμό που συνδέει τα δύο σύνολα.
Η φορολόγηση των τουριστικών επιχειρήσεων
Authors: Σαρίδης Ισίδωρος
Published: September 2021

Σκοπός της παρούσας διατριβής ήταν η μελέτη της εφαρμογής της εθνικής φορολογικής νομοθεσίας στο ειδικότερο πεδίο των καταλυματικών επιχειρήσεων, όπως ξενοδοχεία, ενοικιαζόμενα δωμάτια καθώς και στις επιχειρήσεις που δραστηριοποιούνται, ως ταξιδιωτικοί πράκτορες ή διοργανώνουν οργανωμένα ταξίδια.Μελετάται η εφαρμογή της φορολογικής νομοθεσίας σε αυτές τις επιχειρήσεις υπό το πρίσμα των οικονομικών και νομικών σχέσεων που αναπτύσσονται μεταξύ της ξενοδοχειακής επιχείρησης, του τουριστικού πράκτορα ή του οργανωτή οργανωμένων ταξιδίων (tour operator) και του τουρίστα. Επίσης εξετάζεται η εφαρμογή των τελών και φόρων, που επιβάλλονται στις αεροπορικές μεταφορές και η εφαρμογή της νομοθεσίας, που προβλέπει την επιβολή τοπικών φόρων στις ξενοδοχειακές και άλλες παρεμφερείς επιχειρήσεις
Το μυκηναϊκό νεκροταφείο Καλλιθέας - Λαγανιδίας
Authors: Παπαδοπούλου Ευαγγελία
Published: September 2021

Σκοπός της διατριβής είναι η πλήρης και επιστημονικά τεκμηριωμένη παρουσίαση και μελέτη των τάφων και των συναφών ευρημάτων του μυκηναϊκού νεκροταφείου της Καλλιθέας-Λαγανιδιάς. Μέσα από την παρούσα μελέτη επιχειρείται ταυτόχρονα η ανίχνευση και αποτύπωση του ρόλου που διαδραμάτισε η περιοχή, και ευρύτερα η Δ. Πελοπόννησος, στην εξέλιξη της περιόδου, αλλά και των κοινωνικών συνθηκών, που καθόρισαν γενικότερα το πλαίσιο δραστηριοτήτων και επαφών των κατοίκων της Αχαϊας με άλλες όμορες περιοχές και χώρες πέραν των ορίων της μυκηναϊκής επικράτειας.
Αξιολόγηση επαγγελματιών υγείας στη χρήση διαδικτυακών συστημάτων ανάκτησης πληροφοριών σε θέματα υγείας
Authors: Λιάλιου Πασχαλίνα
Published: September 2021

Σκοπός της παρούσας έρευνας είναι να εξερευνήσει την επίγνωση και τη χρήση των επαγγελματιών υγείας σχετικά με τις ηλεκτρονικές βάσεις δεδομένων. Επιπλέον, τη χρησιμοποίηση αυτών στην καθημερινή κλινική πράξη καθώς και όλους τους παράγοντες που σχετίζονται με τη χρήση αυτών. ΥΛΙΚΟ-ΜΕΘΟΔΟΣ Πραγματοποιήθηκε μία συγχρονική μελέτη με ένα ερωτηματολόγιο ως εργαλείο μέτρησης της συμπεριφοράς των επαγγελματιών υγείας, της χρήσης των ηλεκτρονικών δεδομένων, των αιτιών και εμποδίων της διαδικασίας ανάκτησης πληροφοριών. Για τη συλλογή των δεδομένων, πραγματοποιήθηκε ταυτόχρονα ηλεκτρονική και έντυπη διανομή του ερωτηματολογίου. Ο μελετώμενος πληθυσμός αποτελούνταν από 437 ιατρούς και νοσηλευτές από δομές πρωτοβάθμιας και δευτεροβάθμιας περίθαλψης υγείας. ΑΠΟΤΕΛΕΣΜΑΤΑ Το 42,7% των συμμετεχόντων ήταν ιατροί και το 54,5% νοσηλευτές. Η μέση ηλικία του δείγματος ήταν 38,9 έτη και η μέση διάρκεια προϋπηρεσίας 12,6 έτη. Οι επαγγελματίες υγείας με εμπειρία χρήσης στους ηλεκτρονικούς υπολογιστές και υψηλό εκπαιδευτικό επίπεδο χρησιμοποιούσαν συχνότερα τις βιβλιογραφικές βάσεις δεδομένων (p<0,027). Επιπλέον, οι συμμετέχοντες με μεταπτυχιακό/διδακτορικό τίτλο σπουδών έβρισκαν συχνότερα την πληροφορία που αναζητούσαν στις βάσεις δεδομένων (p<0,001). Επιπλέον, όσο αυξανόταν η ηλικία σε έτη των συμμετεχόντων και όσο αυξανόταν τα έτη επαγγελματικής εμπειρίας, τόσο αυξανόταν και η συχνότητα χρήσης των βιβλιογραφικών βάσεων δεδομένων. Οι ιατροί δηλώνουν ότι χρησιμοποιούν σημαντικά συχνότερα τις ηλεκτρονικές βάσεις δεδομένων για διαγνωστικούς και θεραπευτικούς σκοπούς, ενώ αντίστοιχα οι νοσηλευτές για την κάλυψη κάποιου κενού γνώσης και για προσωπική εκπαίδευση. Τέλος, τα βασικά εμπόδια χρησιμοποίησης αυτών αποτελούσαν η αδυναμία πρόσβασης και η κουλτούρα χρησιμοποίησης άλλων πηγών πληροφόρησης. ΣΥΜΠΕΡΑΣΜΑΤΑ Εν κατακλείδι, περισσότερη τεχνική, εκπαιδευτική και οργανωτική υποστήριξη απαιτείται να δοθεί στους ιατρούς και νοσηλευτές ώστε να χρησιμοποιούν τις ηλεκτρονικές βάσεις δεδομένων για εξαγωγή γνώσης και πληροφορίας με απόρροια την βελτίωση της παρεχόμενης φροντίδας υγείας. Επιπλέον, το εκπαιδευτικό επίπεδο των επαγγελματιών υγείας φαίνεται να σχετίζεται θετικά με τη συμπεριφορά απέναντι στην αναζήτηση πληροφοριών. Η άμεση πρόσβαση και η υποστήριξη της χρήσης αυτών μπορούν να βελτιώσουν την ποιότητα φροντίδας των ασθενών και την κλινική πράξη.
Οι σχέσεις του ανατολικού Ρωμαϊκού κράτους με την Κίνα
Authors: Li Qiang
Published: September 2021

Αντικείμενο της παρούσας διατριβής είναι η μελέτη των σχέσεων της Ρωμαϊκής αυτοκρατορίας και της Κίνας, οι οποίες βρίσκονται στις δύο άκρες της ευρασιατικής στέπας. Η μελέτη επικεντρώνεται στην εικόνα της πρώτης, όπως αυτή αποτυπώνεται στις κινεζικές πηγές από τον 1ο μέχρι τον 7ο αιώνα μ. Χ. σε σύγκριση και με ορισμένες ελληνολατινικές πηγές. Μετά την μελέτη όλων των προαναφερθέντων εξάγονται ορισμένα γενικότερα συμπεράσματα. Στις κινεζικές πηγές (από τον 1ο έως τον 7ο αιώνα) χρησιμοποιείται το όνομα Da-qin για την Ρωμαϊκή αυτοκρατορία και αναφέρεται σε αυτήν για την περίοδο από τον 1ο μέχρι και τον 6ο αιώνα. Στις πηγές περιγράφεται ως ένα εξέχον κράτος με έναν ιδιαίτερα αναπτυγμένο πολιτισμό και πολύ πλούτο, τοποθετημένο εδαφικά στις δυτικές εσχατιές της Κίνας. Πέραν τούτων, περιγράφονται πτυχές της γεωγραφίας του κράτους, των ανθρώπων, των προϊόντων, της κουλτούρας, της πολιτικής, καθώς και οι σχέσεις του με την Άπω Ανατολή και κυρίως με την Κίνα. Εξετάζοντας προσεκτικά τις πληροφορίες, διαπιστώνουμε τέσσερα βασικά χαρακτηριστικά αυτών: συνδυασμός πραγματικοτήτων και μη πραγματικοτήτων στοιχείων, εξιδανίκευση, «θεοποίηση», «κινεζοποιήση». Κρίνοντας με βάση αυτά τα χαρακτηριστικά και αναλύοντας τις πηγές, πιστεύουμε ότι η κατασκευή μιας τέτοιας εικόνας επηρεάστηκε από αυτούς που μετέδωσαν τις δικές τους πληροφορίες, τις πηγές πιθανόν από την κεντρική Ασία, αλλά κυριότερα από τους ίδιους τους Κινέζους συγγραφείς. Η εικόνα αντικατοπτρίζει τόσο την κινεζική φιλοσοφία όσο και τις προθέσεις του κάθε συγγραφέα. Η αντίφαση που παρουσιάζεται στις πηγές μεταξύ του «ανεπτυγμένου πολιτισμού» και της «βαρβαρικής κατάστασης» διαμορφώθηκε συνειδητά από τους Κινέζους συγγραφείς. Καθρεφτίζει τον τρόπο που ένας Κινέζος αντιλαμβάνεται τον κόσμο («σινοκεντρισμός») καθώς και την κινεζική ματαιοδοξία. Παρά το γεγονός ότι η Ρωμαϊκή αυτοκρατορία είχε «ανεπτυγμένο πολιτισμό», σύμφωνα με την κινεζική θεώρηση των πραγμάτων, ανήκε στην κατηγορία των βαρβάρων. Για να μην γίνει αντιληπτή αυτή η αντίφαση, οι Κινέζοι συγγραφείς κατέφευγαν στην «κινεζοποιήση» για να περιγράψουν την Ρωμαϊκή αυτοκρατορία ή απλά δήλωναν πως η Ρωμαϊκή αυτοκρατορία ήταν ένα παρακλάδι της κινεζικής. Αυτή η θεώρηση των πραγμάτων δεν περιοριζόταν μόνο στους Da-qin αλλά αφορούσε και άλλους λαούς και περιοχές. Ήταν η βασική μέθοδος συμπεριφοράς της Κίνας προς τον υπόλοιπο κόσμο. Η κινεζική αντίληψη περί της παγκόσμιας τάξης συνεχώς αναπτυσσόταν και βελτιωνόταν και κατά τον 14ο έως τον 18ο αιώνα, έφτασε στην μέγιστη ακμή της. Τον 20ο αιώνα, όμως, με την άνοδο και τον άφιξη των δυτικών δυνάμεων, αυτή η αντίληψη αμφισβητήθηκε και τελικά αντικαταστάθηκε από το δυτικό σύστημα διεθνών σχέσεων. Τον 21ο αιώνα με την ραγδαία αύξηση της παγκοσμιοποίησης και τις αναπτυσσόμενες σχέσεις μεταξύ Ευρώπης και Κίνας, η ανάγκη για σύσφιξη των αμοιβαίων σχέσεων καθίσταται επιτακτική, γι' αυτό και η μελέτη αναφορικά με τις σχέσεις Κίνας και Ρωμαϊκής αυτοκρατορίας, και ιδιαίτερα η εικόνα που κατασκεύασαν οι Κινέζοι για την Ρωμαϊκή αυτοκρατορία, μπορεί να μας παρέχει χρήσιμες ενδείξεις για τις σύγχρονες διεθνείς σχέσεις.
Προσδιορισμός των κλοντινών 1,3 και 4 σε τριπλά αρνητικούς καρκίνους του μαστού
Authors: Κολοκυθά Παναγιώτα
Published: September 2021

Εισαγωγή: Σκοπός αυτής της μελέτης είναι η διερεύνηση της ανοσοϊστοχημικής έκφρασης των κλοντινών 1,3 και 4 στα τριπλά αρνητικά καρκινώματα του μαστού και η σύγκρισή τους με διάφορες κλινικοπαθολογικές παραμέτρους, καθώς και με την έκφρασή τους στους αυλικού τύπου καρκίνους.Υλικά και Μέθοδοι: 128 περιστατικά καρκίνου του μαστού συμπεριλήφθηκαν στη μελέτη. Για όλα είχε προηγηθεί ανοσοϊστοχημεία για τους υποδοχείς οιστρογόνων και προγεστερόνης, για το Ki-67 και το Her2, ενώ τα Her2+ περιστατικά χαρακτηρίστηκαν περαιτέρω ως θετικά ή αρνητικά για τη Her2 ενίσχυση με την τεχνική του in situ υβριδισμού (CISH). 76 όγκοι ήταν τριπλά αρνητικοί. Οι υπόλοιποι 52 ήταν αυλικού τύπου. Όλοι οι όγκοι αξιολογήθηκαν για την έκφραση των κλοντινών 1,3 και 4.Αποτελέσματα: Στην ομάδα των τριπλά αρνητικών η θετική έκφραση της κλοντίνης 3 και 4 σχετίστηκε με μη ευνοϊκές και ευνοϊκές προγνωστικές παραμέτρους αντίστοιχα. Η κλοντίνη 1 δε σχετίστηκε με καμία παράμετρο υπό μελέτη. Στην ομάδα των αυλικού τύπου καρκίνων η θετική κλοντίνη 4 σχετίστηκε με μικρότερη ελεύθερη νόσου επιβίωση, ενώ το αντίθετο παρατηρήθηκε για την κλοντίνη 3. Επιπλέον, και οι τρεις κλοντίνες αυξήθηκαν με την αύξηση του βαθμού κακοήθειας και του Ki-67 στους αυλικού τύπου καρκίνους. Συμπεράσματα: Αναγνωρίστηκε μια σαφής προγνωστική σημασία στην έκφραση της κλοντίνης 3 και κυρίως της κλοντίνης 4 μεταξύ των τριπλά αρνητικών και των αυλικού τύπου καρκινωμάτων του μαστού. Ειδικότερα, στα τριπλά αρνητικά καρκινώματα, η θετική κλοντίνη 4 θα μπορούσε πιθανά να θεωρηθεί ως βιοδείκτης μιας ευνοϊκής πρόγνωσης, ενώ στους αυλικού τύπου καρκίνους με θετική έκφραση της κλοντίνης 4 η χορήγηση στοχευμένης θεραπείας θα αποτελούσε τελικά μέρος της διαχείρισης των ασθενών στο εγγύς μέλλον.